得鹿
作者：韋驤
朝代：宋

paragraphs: 呦呦山中鹿，倉卒出深藪。
車徒歘以至，驚顧却衝走。
荷篋適當之，觝觸難措手。
一夫不能勝，掎角賴前後。
我馬止其所，險隘不敢驟。
思欲縱之去，騰突懼反受。
𨃪𨈌縶四足，憤氣徒陰吼。
更番耦八肩，雙隻度九堠。
順風率汗背，暮達行館右。
解徽置中庭，微息已絕脰。
事殊注虞旗，難以公私剖。
臠割遇善屠，騞砉聲隨肘。
均霑及兵隸，不使或薄厚。
投醪古所重，况此徧羣口。
聞音不食肉，兹義予獨守。
猗嗟鹿之微，共命殆非偶。
不由馳獵窘，不以罟擭誘。
逡巡赴死地，有若杵投臼。
無乃失所向，猖狂自貽咎。
彼類榛莽間，知而能警否。